መግለጫውንና፣ ልዩ ጥቅሙንም እንርሳውና አንድ ግልፅ መሆን ያለበት ጉዳይ አለ። አዲስ አበባ ከኦሮሚያ ጋር የሚኖራት ግንኙትነት ላይ ትኩረት ብናደርግ ይሻላል። አዲስ አበባ የዛሬ 130 ዓመት ስትቆራቆር እንደነበረች አይደለችም። የዛሬ 50 ዓመት እንደነበረችም አይደለችም። የክልል ፌዴራሊዝም ከመጣ እና በሕገ መንግሥት ሽፋን አግኝቶ መተዳደር ከጀመርን 23 ዓመታትን አስቆጥረናል። የዛሬ 23 ዓመት ሕገ መንግሥቱ ኦሮሚያን እና አዲስ አበባን የተለያዩ ግዛቶች ሲያደርግ ግልፅ ድንበር አላስቀመጠም። እንቅጩን መታወቅ ያለበት ሌላ ጉዳይ ደግሞ አዲስ አበባ በዙሪያው ከሚኖሩ አርሶ አደሮች ጋር የማፈናቀል እና የማሳደድ ግንኙነት ነው የነበራት። ይሄንን በአግባብ የሚያስተካክልና በቀጣይም በፍትሕ ላይ የተመሠረተ የማኅበረኢኮኖሚ እና የፖለቲካ ግንኙነት እንዲኖራቸው የሚያስችል ፖሊሲ ተቀርፆ አይታወቅም። የካሳ ጉዳይ ታስቦ አይታወቅም። የኢሕአዴግ መንግሥት በቅጡ ችግርን የማይፈታውን እና በግልፅ ያልተብራራውን “ልዩ ጥቅም” ምናልባት ስለማያመች አልያም በማወቅ ሌላ ውጥረት ፍለጋ አስቀምጧል። የባለፉት 24 ዓመታት የአዲስ አበባ መስፋፋቶች በኦሮሚያ መሬት መሆኑ ግልፅ ነው። የከተማ እድገት እና መስፋፋት ተፈጥሮኣዊ መሆኑ እየታወቀ አዲስ አበባ አትስፋ ማለት አንችልም። ግን ይሄንን የማስፋፋት ሥራ በመምራት አርሶ አደር ተፈናቅሎ ከተማ ሲሰፋ ፍትሐዊነትን የሚያስጠብቅ፣ የጋራ ተጠቃሚነትን የሚያረጋግጥ ሕግም ሆነ ተቋም አልነበረም። ይህ ዝም ተብሎ ይታለፍ ማለት ሚዛናዊነት አይደለም።